Birthe Skaarup (DF), 1998-10-22:
Vi har tidligere sagt, at det er en udmærket idé, at SF har rejst denne her debat om uddannelsesområdet.
Det har jo været et varmt politisk emne hele sommeren og foråret også.
Vi har alle sammen nogle visioner om, hvordan vi synes uddannelsen og kvaliteten skal være og dermed selvfølgelig også det faglige indhold i selve uddannelsesforløbet.
Vi mener tillige, at når vi har den kvalitet, kan det bibringe den enkelte specifikke kvalifikationer til at få fodfæste på arbejdsmarkedet, samtidig med at de forhåndenværende ressourcer udnyttes fuldt ud.
Dansk Folkeparti vil her give udtryk for, at forudsætningen for et dynamisk samfund er et uddannelsessystem, som er i stand til på alle niveauer at sikre befolkningen den lærdom, som er en betingelse for Danmarks fortsatte velfærd og vækst.
Vi mener, at det faglige og kvalitetsmæssige allerede skal foregå i folkeskolen.
Her skal der ske en oprustning omkring det faglige, og der skal ikke herske nogen tvivl om, at Dansk Folkepartis udmelding er, at såfremt 10. klasse skal være et opbevaringsår uden faglig substans, så får den ikke vores tilslutning.
Vi vil have en undervisningspligt af 9 års varighed, og man kunne som adgangskort til gymnasiet finde på at trække den gamle realeksamen frem, som vi havde for flere år siden.
Det er den model, som vi overvejer hos os.
Den mener vi vil give kvalitet, for det skal ikke være sådan, at det er afhængigt af, hvor i landet man har
10. klasser, og på hvilke skoler man har dem, dér er kvaliteten nemlig svingende.
Som sagt mener vi, at den kvalitetsmæssige og faglige oprustning allerede skal ske i folkeskolen, og det vil uvægerlig få afsmittende virkning på gymnasiet, hvor niveauet passende kan hæves, og således vil de højere læreanstalter få et klart bedre fagligt indtag fra gymnasierne.
Unødig tid i de første semestre må ikke spildes med indlæring af basisviden og introduktionskurser.
Men vi mener også, at det offentlige i takt med samfundets udvikling og selvfølgelig også den teknologiske udvikling til gengæld må stille veluddannede lærere til rådighed.
Og her tænker vi ikke alene på folkeskolelærere, men på lærerkorpset i al almindelighed, i også gymnasiet og på de videregående uddannelser.
Vores klare budskab er, at de personlige kvalifikationer skal sikres ved en forstærket vejledning allerede i folkeskolen, hvad enten det som sagt drejer sig om studerende, kursister eller elever, så de på den måde bliver gelejdet ind i netop den uddannelse, hvor de har de stærke faglige kvalifikationer.
Efter vores mening er det facitlisten, der muliggør de unges fortsatte deltagelse i samfundslivet og dermed en senere gennemførelse af en kompetencegivende uddannelse.
Vi tror på, at vejen frem for at undgå spild af menneskelige og økonomiske ressourcer er en bedre vejledning i folkeskolen, men også på de andre uddannelser.
Endvidere tror vi også på og mener helt klart, at et smidigt skifte mellem hhx, htx og et alment gymnasium vil give en fleksibilitet i uddannelsessystemet med hensyn til at sikre, at tilgangen til arbejdsmarkedet og også til de videregående uddannelser sker på en bedre måde.
Man bliver bedre kvalificeret. Ingen tvivl om, at uddannelse står øverst på dagsordenen i dagens Danmark.
Kravene til uddannelsesinstitutionerne og virksomhederne vil afgjort stige fremover.
Alderssammensætningen i befolkningen vil gøre, at der vil mangle mange tusinde unge ved arbejdsmarkedets indgangsporte i de næste mange år, og det er en klar udfordring til hele uddannelsessystemet, men selvfølgelig også til virksomhedernes omstillingsevne.
Naturligvis er det også vigtigt, at de højere læreanstalter skal udmelde faglige krav i de første semestre, så ansøgerne ved, hvad de går ind til.
Herved mener vi, at studieskift og studiestop kunne reduceres væsentligt.
Det må der gøres noget ved, mener vi.
Det faglige stade skal op, ikke blot i folkeskolen, men også videre i uddannelsesforløbet.
Afslutningsvis vil jeg så godt sige om grundforskningen, som også er en af de ting, vi har på programmet her i dag, at den fortsat må støttes på universiteterne, og synenergieffekten ved udveksling af viden og ideer mellem forskerparker og erhvervsliv må fremmes mest muligt.
Ph.d.-uddannelsen er den naturlige ramme om vordende forskere, og uddannelsen, mener vi, skal sikre ikke kun internationalt anerkendte forskere, men den skal også inspirere underviserne på vores universiteter.
Ingen tvivl om, at mere kvalitet i uddannelsen er vejen frem, og når vi her i den kommende tid skal kigge på alle de rapporter, der kommer til at foreligge, håber vi på, at vi kan være med til at sætte dagsordenen og være med til at sætte vores fodaftryk på de reformer, der skal ske.